114/2019

Útdráttur

K og B keyptu íbúð af L hf. í fjölbýlishúsi sem sá síðastnefndi var að byggja. Aðilar sömdu um að gera tilteknar breytingar á íbúðinni, meðal annars að K og B myndu sjálf kaupa og setja upp eldhúsinnréttingu og eldhústæki. Þá komust aðilar að samkomulagi um að K og B myndu greiða fyrr en um var samið tvær greiðslur, samtals að fjárhæð 35.000.000 króna, sem samkvæmt kaupsamningi skyldi inna af hendi við fokheldi og afhendingu og myndu þær bera 9,5% ársvexti fram að þeim tíma þegar hefði átt að inna þær af hendi. Ágreiningur reis milli aðila um afhendingu íbúðarinnar, frágang hennar og uppgjör á greiðslum samkvæmt kaupsamningi. L hf. höfðaði mál á hendur K og B og krafðist greiðslu á fjárhæð sem hann taldi nema eftirstöðvum kaupverðs íbúðarinnar en K og B kröfðust sýknu á þeim grundvelli að kaupverðið væri að fullu greitt með þeim greiðslum sem þau höfðu þegar innt af hendi og með gagnkröfu til skuldajafnaðar. Í dómi Landsréttar kom fram að líta yrði svo á að afhending fasteignarinnar hefði farið fram þegar hún var tilbúin fyrir uppsetningu á þeim innréttingum sem gert var ráð fyrir að K og B myndu annast. K og B voru ekki talin hafa fært fram fullnægjandi sönnun fyrir því að þeir verkþættir sem L hf. bar einn ábyrgð á hefðu dregist umfram það sem vænta mátti. Lagt var til grundvallar að eignin hefði verið afhent K og B 14. júní 2015 og að þau ættu rétt til 9,5% ársvaxta af 35.000.000 króna til þess dags að tiltekinni fjárhæð. Loks staðfesti Landsréttur niðurstöðu hins áfrýjaða dóms um aðrar kröfur K og B. Voru K og B dæmd til að greiða L hf. 3.511.016 krónu ásamt dráttarvöxtum en að frádregnum tilgreindum innborgunum, gegn útgáfu afsals fyrir eigninni.

Dómur Landsréttar

Mál þetta dæma landsréttardómararnir D-kk-nf Þ-kk-nf B-kk-nf og J-kk-nf S-kk-nf og S-kvk-nf I-kvk-nf, fyrrverandi héraðsdómari. Málsmeðferð og dómkröfur aðila

1 Áfrýjendur skutu málinu til Landsréttar 19. febrúar 2019. Áfrýjað er dómi Héraðsdóms Reykjaness 13. febrúar 2019 í málinu nr. E123/2018.

2 Áfrýjendur krefjast sýknu af öllum kröfum stefnda. Þá krefjast þeir málskostnaðar í héraði og fyrir Landsrétti.

3 Stefndi krefst staðfestingar hins áfrýjaða dóms og málskostnaðar fyrir Landsrétti.

Málsatvik og sönnunarfærsla

4 Fyrir Landsrétti gáfu skýrslu Á-kk-nf F-kk-nf, fyrirsvarsmaður stefnda, og vitnið S-kk-nf S-kk-nf.

5 Málsatvikum er skilmerkilega lýst í hinum áfrýjaða dómi. Málið var höfðað af stefnda sem seljanda íbúðar nr. 0504 í fjölbýlishúsinu nr. 1315 við Þorrasali í Kópavogi gegn áfrýjendum sem kaupendum. Um nýbyggingu var að ræða og snýst ágreiningurinn um afhendingu íbúðarinnar, frágang hennar sem og um uppgjör á kaupsamningsgreiðslum.

Niðurstaða

6 Í kaupsamningi 31. júlí 2014 um eignina kemur fram að húsið sé í byggingu og afhendist kaupanda samkvæmt skilalýsingu sem kaupandi hafi kynnt sér og sem teljist hluti kaupsamningsins. Í honum er tekið fram að viðbætur við eignina umfram skilalýsingu séu þær að kaupendur vilji bæta við litlu salerni og sé það innifalið í umsömdu kaupverði. Þá hafi kaupandi ákveðið að sleppa baðkari og vera frekar með sturtu sem verði hlaðin með glerskilrúmum sem seljandi muni velja og leggja til verksins. Í skilalýsingu er gerð grein fyrir ástandi einstakra íbúða við afhendingu þeirra og innanbúnaði. Í henni segir enn fremur að allar breytingar að ósk kaupenda þurfi að fara í gegnum skrifstofur seljanda og geti haft áhrif á afhendingartíma til seinkunar. Segir einnig að breytingar geti leitt til kostnaðarauka, en aldrei til lækkunar. Ágreiningslaust er að áfrýjendur sömdu munnlega við stefnda um að kaupa aðrar innréttingar og eldhústæki og að þau myndu sjálf sjá um uppsetningu innréttinga en stefndi hafi átt að sjá um að tengja lagnir fyrir rafmagn, vatn og frárennsli. Með þessu samkomulagi urðu áfrýjendur þátttakendur í verkinu. Skipulag þess og framvinda var því eftir það á ábyrgð beggja aðila.

7 Með hliðsjón af samkomulagi aðila verður að líta svo á að afhending fasteignarinnar hafi farið fram þegar hún var tilbúin fyrir uppsetningu á þeim innréttingum sem gert var ráð fyrir að áfrýjendur myndu annast. Áfrýjendur hafa ekki fært fram fullnægjandi sönnun fyrir því að þeir verkþættir sem stefndi bar einn ábyrgð á hafi dregist umfram það sem vænta mátti. Samkvæmt kaupsamningi aðila skyldi íbúðin afhent 14. júní 2015. Ekki liggur annað fyrir í málinu en að hún hafi verið til reiðu fyrir áfrýjendur þann dag og þeir hafi þá getað hafist handa við að setja upp innréttingar. Þykir því mega leggja til grundvallar að íbúðin hafi verið afhent áfrýjendum 14. júní 2015. Samkvæmt því eiga áfrýjendur rétt til 9,5% ársvaxta af 35.000.000 króna frá 3. nóvember 2014 til 14. júní 2015, eða í 223 daga, samtals 2.059.653 krónur.

8 Hinn áfrýjaði dómur verður að öðru leyti staðfestur með vísan til forsendna hans. Áfrýjendum verður því gert að greiða stefnda 3.511.016 krónu með dráttarvöxtum og að frádregnum þeim fjárhæðum sem í dómsorði greinir.

9 Í ljósi niðurstöðu málsins verður áfrýjendum gert að greiða stefnda málskostnað, sem ákveðst í einu lagi í héraði og fyrir Landsrétti, eins og í dómsorði greinir.

Dómsorð:

Áfrýjendur, K-kk-nf Á-kk-nf og B-kvk-nf G-kvk-nf, greiði stefnda, Leigugörðum hf., 3.511.016 krónur ásamt dráttarvöxtum samkvæmt 1. mgr. 6. gr. laga nr. 38/2001 frá 1. júlí 2016 til greiðsludags, allt að frádregnum innborgunum að fjárhæð 500.000 krónur 3. október 2016, 800.000 krónur 8. desember 2016 og 147.363 krónur 15. nóvember 2017, gegn útgáfu afsals fyrir íbúð merktri 0504, fastanúmer 2349622, við Þorrasali 1315, Kópavogi.

Áfrýjendur greiði óskipt stefnda 1.300.000 krónur í málskostnað í héraði og fyrir Landsrétti.